過黄楊巖
作者：鄧肅
朝代：宋

paragraphs: 朔風夜號空，于喁幾枝木。
深山自春色，芳草不凋綠。
朋來得佳遊，招提藏翠麓。
新酒赤如丹，竹萌肥勝肉。
一醉出門去，缺月挂脩竹。
歸路沙溪淺，危橋踐寒玉。
夜過渭濱居，門庭故不俗。
對坐寂無語，泉聲如擊筑。
宗盟更可人，相邀勤秉燭。
開緘得捷音，豺狼俱面北。
迴棹今可矣，賞心嗟未足。
西去有奇巖，佳名配王屋。
箕踞列十人，未充空洞腹。
更約林宗俱，來伴白雲宿。